Антониу Ферейра
Броя и дните аз, и часовете…

Превод от португалски: Симеон Хаджикосев, 1984

chitanka.info

Броя и дните аз, и часовете,

когато се разделям с мойта мила;

дървета и скали, треви — зелена свила —

на болка и тъга светът ответ е.

Във полет птици, слънце, бриз и цвете,

пастир и стадо, друм, река, могила —

природата е сякаш устремила

на моята носталгия крилете.

Тъй бяха сладки моите химери,

ала Амур за горести нехае,

а нему връчих ключ от мойте двери.

Защо не пусна яза на сълзите,

да не усещам болката, че тя е,

която в спомен мил ни трови дните.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.